Я нэгу зыщрагъэужь
Налшык къалэ дэт зоопаркым и Iэгъуэблагъэм мэлыжьыхьым и 15-м псом хуэмыдэжу цIыху куэд къыщызэхуэсат — сабийхэр зи Iэпэгъу балигъхэр мыбы къэкIуат къызэIуа-ха хыжьей IэрыщI цIыкIумрэ гуэлым и щхьэфэм щес къуалэ гъэщIэгъуэнхэмрэ зрагъэлъагъун папщIэ.
Абы и закъуэкъым цIыхухэр дэзыхьэхар. Псэущхьэхэм, хьэкIэкхъуэкIэхэм я хэщIапIэ зэрагъэпэщыжар а махуэм къызэхэзыкIухьа цIыхухэм ялъэгъуа псори яфIэтелъыджэт. Псалъэм папщIэ, сабийхэм щхьэкIэ къызэIуаха къалэ цIыкIум нэхъыщIэ дыдэхэм я Iэпкълъэпкъым зыщрагъэукъуэдий, къыщажыхь хъунущ. Псыгуэным и Iэгъуэблагъэри зыгъэпсэхупIэ телъыджэщ. Мыбдежым иIэщ уезэшамэ, ущетIысэх хъуну тетIысхьэпIэ зыкъизыххэри тIэкIу къэмэжэлIахэр щызэIурыу хъуну гъэмахуэ шхапIэ цIыкIури. Хыжьей IэрыщIым тIэкIу пыIукIуэтауэ щыхасащ мэз кусэ цIыкIуу нэр зытеплъызэхэмрэ жыгыщIэхэмрэ. Хыжьейм тес жьэдзыуэ (жьэкъэп, пеликан) дыжьыныфэм, къыу (хьэрзэ, лебедь), псыджэд цIыкIухэм зэрызащIым, зэрызыкърахым укIэлъыплъынри тхъэгъуэщ, псэр зыгъэгуфIэщ.
Зи гугъу тщIы махуэм и пэ къихуэу зоопаркым щыIахэм ялъэгъуащ хьэкIэкхъуэкIэхэм я «хэщIапIэм» лэжьыгъэшхуэ зэрыщрагъэкIуэкIар — гектарым нэблагъэр къагъэщIэрэщIэжащ, ягъэдэхащ. Хыжьей IэрыщIым и кум щащIа хытIыгу цIыкIум къуалэхэм папщIэ пхъэм къыхэщIыкIа абгъуэхэр трагъэбыдыхьащ. Псыгуэным ихъуреягъкIэ бжыхьхэр кърагъэувэкIащ, и кIуэцIым щыпсэухэм зыри зэран яхуэмыхъун хуэдэу.
КЪУМАХУЭ Аслъэн.
